Saopštenje za medije

**Gostovanje Muzeja Vojovodine**

**„Zapisi u vremenu – Fotografije dr Radivoja Simonovića“**

Pančevo, 27.02.2018. **– U ponedeljak 05. marta u 19 sati u Narodnom muzeju Pančevo biće otvorena gostujuća izložba Muzeja Vojvodine „Zapisi u vremenu – Fotografije dr Radivoja Simonovića“. Autor izložbe je Bogdan Šekarić, viši kustos - etnolog.**

**U Etnološkom odeljenju Muzeja Vojvodine čuva se više od 1.400 staklenih negativ - ploča, od kojih je, za potrebe ove izložbe, napravljen izbor koji ilustruje svu raznovrsnost etnoloških i kulturno – istorijskih motiva zabeleženih u Bačkoj, Baranji, Slavoniji, Sremu i Banatu. Obradu i pripremu fotografske građe uradio je akademski slikar i fotograf Branislav Marković, koji je ujedno i autor idejnog i likovnog rešenja izložbe.**

Za potrebe realizacije izložbe korišćena je arhivska građa sakupljena u Rukopisnom odeljenju Matice srpske, Galeriji Matice srpske, Muzeju grada Novog Sada i Pokrajinskom zavodu za zaštitu prirode.

 Dopunskim terenskim istraživanjima, sprovedenim u cilju muzeološke obrade Simonovićeve fotografske zbirke, obuhvaćena su naselja: Ledinci, Kamenica, Rakovac, Beočin, Čerević, Banoštor, Vrdnik, Irig, Rivica, Bešenovo, Bešenovački Prnjavor, Bukovački salaši, Bač i Gložan, kao i manastiri: Krušedol, Velika Remeta, Beočin, Novo Hopovo, Jazak, Bešenovo, i Rakovac. Istraživanja je svojom fotografskom- kamerom dokumetovao fotograf Ilija Ramić.

**Jedan deo etnološke građe sakupljen tokom ovih istraživanja uporedo je dat sa Simonovićevim fotografijama, u cilju praćenja promena nastalih u materijalnoj i duhovnoj kulturi posle više od jednog veka.** Svoje mesto na izložbi našla je i etnografska građa koju je tokom 1995. godine, u nekoliko krašovanskih naselja, sakupila dr Mirjana Maluckov.

**Izložba će biti otvorena do 26. marta, a ulaz je slobodan.**